CELEX: 32010D0071
Language: sl
Date: 2010-02-08 00:00:00
Title: 2010/71/: Sklep Komisije z dne 8. februarja 2010 o nevključitvi diazinona v Prilogo I, IA ali IB k Direktivi 98/8/ES Evropskega parlamenta in Sveta o dajanju biocidnih pripravkov v promet (notificirano pod dokumentarno številko C(2010) 749) (Besedilo velja za EGP)

9.2.2010   
            
            
               SL
            
            
               Uradni list Evropske unije
            
            
               L 36/34
            
         SKLEP KOMISIJE
   z dne 8. februarja 2010
   o nevključitvi diazinona v Prilogo I, IA ali IB k Direktivi 98/8/ES Evropskega parlamenta in Sveta o dajanju biocidnih pripravkov v promet
   (notificirano pod dokumentarno številko C(2010) 749)
   (Besedilo velja za EGP)
   (2010/71/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet (1) in zlasti drugega pododstavka člena 16(2) Direktive,
   ob upoštevanju naslednjega:
   
               (1)
            
            
               Uredba Komisije (ES) št. 1451/2007 z dne 4. decembra 2007 o drugi fazi desetletnega delovnega programa iz člena 16(2) Direktive 98/8/ES Evropskega parlamenta in Sveta o dajanju biocidnih pripravkov v promet (2) določa seznam aktivnih snovi, ki jih je treba oceniti zaradi njihove možne vključitve v Prilogo I, IA ali IB k Direktivi 98/8/ES.
            
         
               (2)
            
            
               Navedeni seznam vključuje diazinon za uporabo v 18. vrsti izdelkov, insekticidih, akaricidih in pripravkih za nadzor drugih členonožcev, kot so opredeljeni v Prilogi V k Direktivi 98/8/ES.
            
         
               (3)
            
            
               Rok za predložitev popolnega dosjeja za aktivne snovi glede uporabe v 18. vrsti izdelkov je bil 30. april 2006. Do tega roka nihče ni predložil popolnega dosjeja.
            
         
               (4)
            
            
               Komisija je o tem ustrezno obvestila države članice. Navedeno obvestilo je Komisija objavila v elektronski obliki 14. junija 2006.
            
         
               (5)
            
            
               V treh mesecih po objavi navedene objave je ena družba izrazila zanimanje, da bi prevzela vlogo udeleženca za diazinon glede uporabe v 18. vrsti izdelkov.
            
         
               (6)
            
            
               Odločba Komisije 2007/794/ES z dne 29. novembra 2007 o določitvi novega roka za predložitev dosjejev za nekatere snovi, ki jih je treba preučiti v okviru 10-letnega programa iz člena 16(2) Direktive 98/8/ES (3) je določila novi rok za predložitev dosjeja do 30. aprila 2008.
            
         
               (7)
            
            
               Pred iztekom novega roka se je vlagatelj pred predložitvijo navedenih dosjejev posvetoval s Portugalsko, ki je država članica, imenovana za poročevalko pri ocenjevanju diazinona, da preveri, ali se njegov referenčni izdelek, ovratnica proti bolham, šteje za biocidni pripravek ali veterinarsko zdravilo.
            
         
               (8)
            
            
               Po posvetu s Komisijo in drugimi državami članicami je Portugalska sporočila vlagatelju, da večina držav članic ovratnico proti bolham, kakršno je dal v promet vlagatelj, ne bi obravnavala kot biocidni pripravek temveč kot zdravilo za uporabo v veterinarski medicini, kakor je opredeljeno v členu 1(2) Direktive 2001/82/ES Evropskega parlamenta in Sveta (4).
            
         
               (9)
            
            
               Zaradi navedenega poročila vlagatelj ni predložil dosjeja za vključitev diazinona za uporabo v 18. vrsti izdelkov v Prilogo I, IA ali IB k Direktivi 98/8/ES. V skladu s členom 12(4) Uredbe (ES) št. 1451/2007 ni mogoče dovoliti prevzema vloge udeleženca za diazinon v 18. vrsti izdelkov.
            
         
               (10)
            
            
               Ker vlagatelj ni predložil dosjeja v predpisanem roku, se diazinon za 18. vrsto izdelkov ne vključi v Prilogo I, IA ali IB k Direktivi 98/8/ES.
            
         
               (11)
            
            
               Treba je določiti daljši rok za izločitev ovratnic proti bolham iz prometa, ki so v nekaterih državah članicah bile dane v promet kot biocidni pripravki, da se lahko izda dovoljenje za zdravilo za uporabo v veterinarski medicini v skladu z Direktivo 2001/82/ES.
            
         
               (12)
            
            
               Ukrepi iz tega sklepa so v skladu z mnenjem Stalnega odbora za biocidne pripravke –
            
         SPREJELA NASLEDNJI SKLEP:
   Člen 1
   Diazinon (št. CAS 333-41-5, št. ES 206-373-8) se ne vključi v Prilogo I, IA ali IB k Direktivi 98/8/ES za 18. vrsto izdelkov.
   Člen 2
   Ovratnice proti bolham, ki so dane v promet kot biocidni pripravki in vsebujejo diazinon za uporabo v 18. vrsti izdelkov, se od 1. marca 2013 ne dajejo več v promet.
   Drugi biocidni pripravki, ki vsebujejo diazinon za uporabo v 18. vrsti izdelkov, se od 1. marca 2011 ne dajejo več v promet.
   Člen 3
   Ta sklep je naslovljen na države članice.
   
      V Bruslju, 8. februarja 2010
      
         
            Za Komisijo
         
         Stavros DIMAS
         
            Član Komisije
         
      
   
   
      (1)  UL L 123, 24.4.1998, str. 1.
   
      (2)  UL L 325, 11.12.2007, str. 3.
   
      (3)  UL L 320, 6.12.2007, str. 35.
   
      (4)  UL L 311, 28.11.2001, str. 1.